*Vera Drašak, slavnostni govor na žalni slovesnosti pri obeležju NOB,*

*na pokopališču v Zg. Besnici, v četrtek, 24. oktobra 2024, ob 17.uri*

**Spoštovani gospe in gospodje, tovarišice in tovariši,**

**krajani Besniške doline, dragi gostje.**

Danes smo se zbrali na mestu, kamor vstopamo s posebnim spoštovanjem in spomini. Tako kot je prav. Ta posvečeni kraj je neizmeren zaklad spominov, usod in neštetih zgodb. Prihajajoči 1. november je namenjen spominu na vse tiste, ki jih ni več med nami, a jih nosimo v naših srcih.

Vsako življenje je neprecenlljiv zaklad. Vsak enkraten, poseben. In sleherno življenje ima tudi svoj neizbežen zaključek, takšen ali drugačen. Vsaka smrt je velika izguba. Naši dragi ostajajo z nami v mislih, pogovorih, spominih.

Bili so in ostajajo del naše skupnosti Besniške doline in njenih ljudi. S svojim delom in ravnanjem so skozi stoletja sooblikovali tukajšnje življenje. S svojim ravnanjem so tudi v najtežjih trenutkih odločno prispevali k temu, da danes živimo v samostojni Republiki Sloveniji in govorimo slovenski jezik.

Brez upora agresorju pred več kot 80 leti in vsestranske podpore domačinov partizanom, bi bilo življenje generacij, ki smo prišli za njimi, zelo drugačno.

Ta svobodomiselni duh se je odrazil tudi pred 33 leti, ko je bila svoboda ponovno ogrožena. Uprli smo se agresorju. Spet se je izkazala odločenost, solidarnost in človečnost. Tudi ko se je razplamtela vojna v večini republik naše nekdanje skupne države, smo odprli naša srca in sprejeli medse množice nesrečnikov, ki so bežali pred vojnimi grozotami.

Danes živimo v miru in svobodi. Mnogi žal nimajo te sreče. Ta hip je po svetu 55 vojn. Žrtve so predvsem civilisti. Dve nepopisni tragediji se odvijata v naši soseščini; v Ukrajini in Palestini. Samo v Gazi je bilo doslej ubitih več kot 44.000, predvsem žensk in otrok. Ljudje spet bežijo v strahu za golo življenje.

Danes in prihodnji dnevi bodo posvečeni vsem tistim, ki jih ni več nami.

Dovolite mi, da predlagam minuto molka za vse naše drage pokojnike in za znane in neznane junake, ki so žrtvovali svoja življenja za svobodo.

Poklonimo se tudi vsem tistim nedolžnim civilnim žrtvam nesmiselnih spopadov v vojnah po svetu in še posebej genocida v Gazi.

Minuta molka torej!

Hvala!